钦定古今图书集成/方舆汇编/职方典/第1282卷 > 《月岩图说》王会
## 钦定古今图书集成/方舆汇编/职方典/第1282卷 > 《月岩图说》王会

元公故里西八里许，有山巍耸，中为岩洞，东西两门
可通往来，望之若城阙。当洞之中而虚其顶，自东望
之，如月上弦；自西望之，如月下弦；就中望之，又如月
之望，随形进退，盈亏异状。俗以其形像月，故呼为月
岩。好事者奇之，以为太极呈象，如河之图、《洛》之书。会
谓“先生之道未必因月岩而得，但此山不生于他，而”
生于先生之故里，则谓之太极洞也，亦宜。因磨崖刻
之曰“太极洞”云。洞高可四五十丈，宽可容数千人，中
有濂溪书堂，盛夏无暑。奇石峭壁，如走猊相逐如伏
犀，俯顾如龟，蹒跚如凤，翱翔如龙蛇蜿蜒而石液凝
注，望之如滴。西壁有窦，石笋矗立，如入定僧。又一窦，
深黑不可入，蜚鸟之音，行人之声经其中。如奏笙簧，
诚天造奇观也。